‘Argitekte van staatskaping’ eersdaags in hofHoofregter Raymond Zondo. (Foto: Kopano Tlape/GCIS)zondo Die vermeende argitekte van staatskaping sal na verwagting voor die einde van September in die hof verskyn. Só het die Nasionale Vervolgingsgesag (NVG) en die Valke in ŉ gesamentlike verklaring bekend gemaak, twee weke nadat die laaste deel van die verslag van die Zondo-kommissie van ondersoek na staatskaping bekendgemaak is. Adv. Shamila Batohi, nasionale direkteur van openbare vervolging, en die nasionale hoof van die Valke, lt.genl. Godfrey Lebeya, het in die verklaring hul gesamentlike verbintenis uitgespreek om aanspreeklikheid te verseker vir diegene wat by staatskapingskorrupsie betrokke is. Batohi en Lebeya erken die skadelike impak van korrupsie op die oppergesag van die reg en Suid-Afrika se ontwikkelingsvooruitsigte. Hulle verbind hulself tot die verbetering van samewerking en deel van hulpbronne en kundigheid om die mees doeltreffende vervolgingsgeleide benadering tot hierdie komplekse aangeleenthede te verseker. “Die NVG en Valke sal voortgaan om staatskapingsake te prioritiseer deur die gesamentlike taakspan – ŉ span wat gestig is om koördinasie te dryf om impak te verseker in reaksie op die Zondo-verslae,” lui die verklaring. Die finale deel van die Zondo-verslag verskaf bykomende dryfkrag aan die NVG en die Valke om hul mandaat uit te voer. Die verslag bevat meer as 150 aanbevelings wat relevant is vir die NVG en Valke – waarvan baie verband hou met sake wat reeds deur die NVG se ondersoekdirektoraat en die Valke hanteer word. Belangrike vordering is reeds gemaak met 86 ondersoeke wat deur die ondersoekdirektoraat aangekondig is, 21 sake wat reeds op die hofrol is en 65 beskuldigdes wat reeds in die hof verskyn het oor beweerde staatskapingsmisdade.